Steinar Bastesen

**Steinar Bastesen** (1945–2024) var en norsk kystfisker, hvalfanger og politiker. 

Han var stortingsrepresentant for Nordland i to perioder fra 1997 til 2005. Han ble innvalgt for Tverrpolitisk Folkevalgte, men brøt med dem i 1999 og dannet Kystpartiet.

Bastesen vokste opp i en fiskerfamilie som sønn av Ingvart Meyer Bastesen og Karly Edvarda Edvardsen. Etter framhaldsskolen tok han kystskippereksamen. Fra 1967 var han fiskeskipper og senere hvalfanger. Han har for det meste vært bosatt i Brønnøysund. Bastesen fikk tidlig verv i fiskernes organisasjoner, deriblant som sekretær i Brønnøysund Fiskarlag 1970–1977 og formann i Brønnøy Distriktsfiskarlag 1977–1992. 

Han omkom etter å ha havnet i vannet ved båthavnen i Brønnøysund den 18. februar 2024. Han ble 78 år gammel.

### Politiker
Politisk tilhørte han først Senterpartiet fra 1966 før han meldte seg inn i Høyre, som han representerte i Brønnøy kommunestyre 1977–1991. Han var også 6. kandidat på Høyres liste i Nordland ved stortingsvalget i 1977. Etter hvert skapte han seg et navn som talsmann for gjenopptagelse av norsk vågehvalfangst. Han var formann i Norges Småkvalfangerlag 1984–1986 og styremedlem i Norges Råfisklag 1991–1994. Han ble utnevnt til æresmedlem av styret for og var visepresident i IWMC World Conservation Trust.

I 1999 sto han i spissen for dannelsen av Kystpartiet, hvor han var leder 1999–2005 og politisk nestleder 2005–2006. Bastesen var stortingsrepresentant i åtte år, fra 1997 til 2001 for Tverrpolitisk Folkevalgte, og fra 2001 til 2005 for Kystpartiet. I 2001 ble Bastesen rammet av en hjerneblødning og ble sykepermittert fra Stortinget. Samme år ble han gjenvalgt til Stortinget, denne gang på Kystpartiets liste. Han gikk ut av Stortinget i 2005. 

På Kystpartiets landsmøte 29. april 2006 ble han kastet sammen med resten av partiets hovedstyre, inkludert konkurrenten Roy Waage. Waage ble dagen etter valgt inn som ny leder i partiet. Steinar Bastesen avslo å bli æresmedlem i partiet, men fortsatte som medlem. I april 2008 ble han ekskludert fra partiet, angivelig fordi han hadde skadet partiets omdømme og opptrådt illojalt. Ved 2009 stilte han igjen som 1. kandidat for Tverrpolitisk Folkevalgte i Nordland, som ble minste parti i fylket.

### Redningsaksjon
Da bulkfartøyet M/S «Altnes» (LCNM) av Bergen grunnstøtte i en orkan sørom Brønnøysund den 2. november 1971, reddet Bastesen alle om bord i havaristen med kvalskøyta si. I 1973 ble Bastesen tildelt Redningsselskapets sølvbeger med diplom for berging av menneskeliv. Han mottok også medalje fra Selskapet for de norske fiskeriers fremme i 1998.

### Hvalkjøtt og selskinn

Som representant for norske fangstinteresser ble Bastesen kjent fra offentlige opptredener der han tilberedte kjøtt av hval og var iført klær av selskinn, kanskje spesielt en vest. For dette ble han av De Dannede Herrers Selskap kåret til «Årets dannede herre» i 1994, såvidt foran Gerhard Heiberg. 

Som småkvalfangerlagets utsending til «The Convention of International Trade in Endangered Species» i Fort Lauderdale i november 1994, fikk han etter et par dager vesten beslaglagt av *US Fish & Wildlifes*, fordi import av selprodukter var ulovlig. Han fikk også en offentlig korreks av den norske delegasjonslederen. Vesten ble returnert Bastesen i februar 1996 fra Departement of Commerce, som beklaget konfiskeringen.«Hain e i orden. Ikkje et hår e' borte. No e hain Steinar dein einaste i værden som kain ifør' sæ sælskinnvæst på amerikansk jord. Me' myindiheitan sin vælsingnels», uttalte Bastesen etter å ha åpnet pakken med sin vest av selskinn i februar 1996.

## Stortingskomiteer
* 2001–2005: medlem av Finanskomiteen
* 1997–2001: medlem av Finanskomiteen
* 1997–2001: medlem av Fullmaktskomiteen

## Litteratur
* 
* 

## Referanser




## Eksterne lenker
*